REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/8-19

28. februar 2019. godine

B e o g r a d

ZAPISNIK

35. SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 7. FEBRUARA 2019. GODINE

 Sednica je počela u 12 časova i 5 minuta.

 Sednicom je predsedavala Snežana B. Petrović, predsednik Odbora.

 Pored predsednika, sednici su prisustvovali članovi Odbora: Aleksandra Tomić, Snežana R. Petrović, Studenka Kovačević, Zoran Bojanić, Stanislava Janošević, Ana Čarapić, Tomislav Ljubenović, Gorica Gajić, i Vojislav Vujić.

 Sednici su prisustvovali zamenici odsutnih članova Odbora: Snežana Paunović (zamenik člana Odbora Novice Tončeva) i Milimir Vujadinović (zamenik člana Odbora Jelene Mijatović).

 Sednici nisu prisustvovali članovi Odbora: Branisalv Mihajlović, Dejan Nikolić, Ivan Kostić, Vladimir Marinković i Zdravko Stanković, niti njihovi zamenici.

 Sednici su, na poziv predsednika Odbora, prisustvovali: Aleksandar Antić, ministar rudarstva i energetike, Dejan Đurić, samostalni savetnik u MRE, Janez Kopač, direktor Sekretarijata Energetske zajednice (EnZ), Barbora Pojner, šef Odseka za informisanje u Sekretarijatu EnZ, Dejan Popović, predsednik Saveta AERS, Dejana Stefanović Kostić, Negica Rajakov, Goran Petković, prof. dr Aca Marković, članovi Saveta AERS, Jelica Putniković, urednik Balkanmagazin i Vladimir Spasić, novinar.

 Na predlog predsednika, Odbor je jednoglasno utvrdio sledeći

D n e v n i r e d

1. Predstavljanje Godišnjeg izveštaja Sekretarijata Energetske zajednice o napretku Republike Srbije u implementaciji propisa iz oblasti energetike.

 Pre razmatranja tačaka utvrđenog dnevnog reda, Odbor je većinom glasova usvojio zapisnike 33. i 34. sednice Odbora.

Prva tačka dnevnog reda: **Predstavljanje Godišnjeg izveštaja Sekretarijata Energetske zajednice o napretku Republike Srbije u implementaciji propisa iz oblasti energetike**

 U uvodnom izlaganju Janez Kopač, direktor Sekretarijata Energetske zajednice (EnZ), istakao je da je šesti Godišnji izveštaj o napretku Srbije u implementaciji propisa iz oblasti energetike postao lepa tradicija. Podsetio je da je EnZ međunarodna organizacija koju čine Evropska unija (EU) i devet članica: Srbija, Crna Gora, Severna Makedonija, Bosna i Hercegovina, Albanija, Kosovo\*, Ukrajina, Moldavija i Gruzija, koje su se obavezale da će u svoje pravne poretke preneti evropsku energetsku regulativu, odnosno acquis communuitaire. Za poslednjih godinu dana, EnZ je postala i klimatska zajednica i proširila oblast delovanja na propise EU iz oblasti klime, koji će se u narednom periodu intenzivirati. EU je u decembru 2018. godine usvojila paket propisa „Čista energija“ i cela evropska politika je okrenuta klimatskoj politici dekarbonizacije. EU se na globalnom tržištu takmiči sa američkom, kineskom i ruskom konkurencijom u primeni tehnologija za dekarbonizaciju, sa ciljem da se do 2050. godine potpuno prestane sa korišćenjem svih fosilnih goriva i pređe na obnovljive izvore energije.

 Kada je u pitanju ukupna implementacija propisa EnZ u energetici, Srbija je među najboljima (veći ukupan rezultat ima samo Crna Gora) u oblasti električne energije i održivosti, uz deficit kada su u pitanju nafta i gas. Srbija je u prenošenju propisa u pravni sistem napredna, a rezultat implementacije je najbolji u energetskoj statistici, energetskoj efikasnosti, životnoj sredini i električnoj energiji, najslabiji u primeni propisa vezano za gas, a primena propisa iz oblasti klimatskih promena je na samom početku.

 Protiv Srbije je, u ovom trenutku, otvoreno devet prekršajnih postupaka, po jedan iz oblasti gasa, životne sredine i električne energije, zbog nepreuzimanja propisa (član 91. Ugovora). Zbog neimplementacije propisa (član 92. Ugovora) u toku su tri postupka u gasnom sektoru i po jedan u sektorima električne energije i životne sredine. Podvukao je da se sporovi protiv Srbije rešavaju u konstruktivnoj atmosferi, u saradnji sa ministrom rudarstva i energetike.

 U oblasti električne energije, proces razdvajanja operatora prenosnog sistema „Elektromreža Srbije“ (EMS), Srbija treba završi na način da ispuni sve uslove vezano za vlasničko razdvajanje propisane Zakonom o energetici, a zatim da ponovo otvori proces sertifikacije koji vrši Agencija za energetiku Republike Srbije (AERS). Operator distributivnog sistema je pravno razdvojen, ali je proces funkcionalnog razdvajanja potrebno završiti na način da njegova organizaciona struktura garantuje nezavisno odlučivanje u odnosu na matično preduzeće. Tržište električne energije je otvoreno, ali je za dalji razvoj konkurencije potrebno deregulisati sve cene i preduzeti mere zaštite kupaca, naročito socijalno ugroženih, u skladu sa Zakonom o energetici. Regionalna saradnja i integracija je nedovoljna, EMS nedovoljno sarađuje, uprkos velikim uštedama koje se mogu ostvariti. EMS bilateralno dodeljuje kapacitete, suprotno pravnom okviru EnZ.

 U oblasti gasa, Zakon o energetici je usvojen na vreme, 2014. godine, ali usvajanje podzakonskih akata nije bilo blagovremeno. Stvarna i puna primena Zakona još nije ostvarena, naročito u ključnim odredbama: razdvajanju operatora transportnog sistema i nediskriminatornom pristupu treće strane infrastrukturi (gasovodima i podzemnom skladištu gasa). Na Ministarskom savetu u novembru 2018. godine je postignut kompromis i sprečeno uvođenje mera (sankcija) protiv Srbije kada je u pitanju odvajanje preduzeća „Transportgas” od „Srbijagas“-a. Do tada je „Transportgas”“ imao direktora samo na papiru, a sve delatnosti su se obavljale unutar „Srbijagas“-a. Sada je „Transportgas” dobio prve značajne kadrove koji se bave aktivnostima operatera prenosa gasa, a Nadzorni odbor „Srbijagas“-a je usvojio odluku da će do 1. oktobra 2019. godine sva infrastruktura biti preneta na “Transportgas” i prekinute veze koje još postoje između „Srbijagas“-a i “Transportgas”-a, kako bi od 1. oktobra Srbija imala odvojenog operatera prenosa gasa. S obzirom da to još nije realnost, Sekretarijat EnZ to još uvek ocenjuje niskom stopom implementacije, ali je izrazio nadu da će ovaj put Srbija izvršiti ovu obavezu do 1. oktobra, i ispuniti uslov za otvaranje Poglavlja 15.- Energetika, u procesu stabilizacije i pridruživanja EU. Srbija još ne dozvoljava pristup trećim stranama gasnoj interkonekciji na Horgošu. Osim „Srbijagas“-a niko nema pristup ovom gasu, što je predmet prekršajnog postupka. Zbog projekta Gastransa „Turski tok“, održavane su poslednjih nedelja intenzivne konsultacije ministra rudarstva i energetike i direktora „Srbijagas“-a sa Sekretarijatom EnZ o Odluci AERS o izuzeću preduzeća „Gastrans“ od primene propisa Trećeg energetskog paketa. Sekretarijat EnZ je upravo objavio Mišljenje na svojoj veb stranici u kome je navedeno da se Sekretarijat EnZ slaže sa izuzećem, uz uslove kako da se poboljša konkurencija na tržištu gasa. AERS je u obavezi da donese novu odluku, koja mora biti u skladu sa navodima (sugestijama) sadržanim u Mišljenju. U 2019. godini u fokusu će biti razdvajanje „Srbijagas“-a, omogućavanje pristupa treće strane na Horgošu (interkonekciji s Mađarskom) i ispunjavanje uslova definisanih Mišljenjem Sekretarijata EnZ, Odlukom AERS o izuzeću „Gastrans“-a od primene propisa Trećeg energetskog paketa.

 AERS i Komisija za kontrolu državne pomoći su, po mišljenju Sekretarijata, najbolje u regionu EnZ. AERS ima Savet i zaposlene sa najvećim znanjem, ali dve primedbe snižavaju ocenu rada AERS. Jedna primedba se odnosi na sertifikaciju EMS, a druga na sertifikaciju „Jugorozgas“-a, operatera gasnog sistema. Sertifikacija je bila pozitivna, a po mišljenju Sekretarijata EnZ, nema osnova za to, i potrebno je da ih AERS ponovo razmotri.

 Kada je u pitanju nafta, Srbija je transponovala najvažne odredbe Direktive 2009/119/ES o obaveznim rezervama nafte. Plan za hitne/krizne situacije je pripremljen, ali još nije odobren. Srbija dobro napreduje, ali mora da nastavi dalje da bi postigla potpunu implementaciju do 1. januara 2023. godine (trenutno, obaveza skladištenja je 19 dana od potrebnih 61 dan).

 Obnovljivi izvori energije u Srbiji zaostaju u odnosu na obavezujući cilj od 27% do 2020. godine, i trenutno izgleda da se taj cilj u jednoj godini ne može ostvariti. Učešće energije iz obnovljivih izvora u ukupnoj potrošnji električne energije 2014. godine je bilo 22,7 %, 2015. godine 21,8 %, a 2016. godine 20,9 %, i trenutno je na nivou iz bazne 2009. godine. Srbija zaostaje u promociji energije iz obnovljivih izvora zbog niskih ulaganja u OIE kapacitete i povećane potrošnje energije. Duge administrativne procedure i nedostatak političke podrške su glavne prepreke za razvoj OIE. Zakon o energetici mora biti izmenjen, kako bi se uvele aukcije energije prizvedene iz obnovljivih izvora kao vid podrške, jer imaju najmanji uticaj na cenu električne energije. Potrebno je da Srbija usvoji mere za samostalnu potrošnju električne energije za potrošače koji poseduju male instalacije OIE. Takođe, Nacionalni akcioni plan za obnovljive izvore energije treba revidirati kako bi se uklonila postojeća ograničenja kapaciteta koja su nametnuta OIE (iz vetra i sunca) i ubrzao rast do 2020. godine. Istakao je da nemogućnost dostizanja cilja za 2020. godinu nije tragično, ali je upozorio da su za 2030. godinu predviđeni još ozbiljniji ciljevi i obaveze. Naveo je pozitivne primere Crne Gore i Albanije, koje su povećale OIE bez podrške. Crna Gora je objavila tender za investiciju od 50 MW solarne energije, na kome je pobedilo preduzeće iz Finske. Finsko preduzeće će investirati u te kapacitete bez podrške, a platiće i državno zemljište na kome će biti instalisani ovi kapaciteti. Albanija je raspisala aukciju od 100 evra za Mwh električne energije iz solarnih panela. U toku nademtanja cena je oborena na 59 evra za Mwh, pobedila je indijsko-hongkongška firma za kapacitet od 50 MW instalisane snage, a za dodatnih 50 MW su se obavezali da će ova postrojenja izgraditi bez podrške/subvencija. Trenutno su za solarnu i energiju vetra još potrebni podsticaji, koji su najjeftiniji putem aukcija. Aukcije će u EnZ biti obavezne od sledeće godine. Moldavija, Albanija i Makedonija su već stvorile pravni okvir za njihovu primenu, a u Crnoj Gori i Ukrajini zakon je u proceduri.

 U oblasti energetske efikasnosti, Srbija je najnaprednija u regionu i u pogledu transpozicije i u pogledu implementacije propisa. Ukidanje Agencije za energetsku efikasnost nije bio dobar korak, ali je Srbija uprkos tome dosta dobro napredovala, posebno u primeni ESCO modela finansiranja projekata energetske efikasnosti.

 EnZ primenjuje sedam direktiva u oblasti zaštite životne sredine, a svaka članica je u obavezi da do 2020. godine pripremi integrisanu energetsko-klimatsku strategiju. To je izuzetno komplikovan proces i neophodno je da članice EnZ što pre počnu rad na izradi nacionalnih planova za energiju i klimu. Izrazio je žaljenje što Srbija i dalje subvencioniše sa 100 miliona evra godišnje rudnike uglja i termoelektrane. U EU je u primeni Direktiva o trgovanju emisijama CO2. Sve evropske termoelektrane plaćaju emisije CO2. Godinama su cene kupona bile niske, ali su prošle godine naglo skočile na 22 evra za tonu CO2. Sekretarijat EnZ je napravio simulaciju koliko bi koštale emisije CO2 u članicama EnZ kada bi ova regulativa bila primenjena. Srbija proizvede 24 miliona tona CO2 godišnje. Kada bi cena kupona bila 5 evra/toni, cena električne energije bi morala da se poveća za 6%. Po ceni kupona od 20 evra/toni, Srbija bi morala da poveća cenu električne energije za 24%, ili da izdvoji za subvencije termoelektranama i rudnicima 484 miliona evra. Ukupne subvencije, direktne i indirektne, prema simulaciji Sekretrijata EnZ, iznose oko 600 miliona evra, a u slučaju da izostanu, struja bi morala da poskupi za 29%.

 Aleksandar Antić, ministar rudarstva i energetike, izneo je da je pozitivno Mišljenje Sekretarijata EnZ o Rešenju AERS o izuzeću izgradnje magistralnog gasovoda „Turski tok“ iz obavezne primene propisa Trećeg paketa najznačajniji događaj za Srbiju u ovom trenutku. Izrazio je uverenje da će AERS, uzimajući u obzir interes Srbije, sugestije Sekretarijata EnZ i sve elemente projekta, kroz rešenje koje će doneti, uspeti da da najbolji odgovor na sva pitanja. Zahvalio se Narodnoj skupštini i Odboru što je Srbija na vodećem mestu u EnZ, i istakao da visoke ocene i pozitivna mišljenja ne bi bili takvi da nije efikasnog, kvalitetnog i stručnog parlamenta, koji je unapredio rešenja predložena 2014. godine. U proteklih nekoliko godina postignut je visok nivo saradnje Ministarstva, rudarstva i energetike, Narodne skupštine, AERS i drugih institucija sa Sekretarijatom EnZ, na bazi međusobnog uvažavanja i poštovanja integriteta Sekretarijata EnZ i interesa Republike Srbije. Ocenio je da je Republika Srbija na sastancima Ministarskog saveta EnZ jedan od najznačajnijih partnera Sekretarijata EnZ, koji se apsolutno zalaže da sistem napreduje, uz traženje balansiranih rešenja koji su u interesu svih članica i uz puno uvažavanje pojedinačnih nacionalnih i državnih interesa svake od članica. Kada je u pitanju implementacija propisa EnZ i ocene direktora Sekretarijata da je Srbija jedna od najuspešnijih članica, istakao je da je specifična težina Srbije velika jer Srbija ima gasni sektor, za razliku od Crne Gore, koja je druga na listi po ukupnom napretku. Najveći deo sporne, problematične i teške regulative EnZ je u sektoru gasa, tako da članice koje nemaju gas, nemaju ni probleme. Republika Srbija, na sastanku Ministarskog saveta EnZ u Skoplju, dovela je u pitanje neke delove Izveštaja Sekretarijata EnZ o napretku u implementaciji, kroz primedbe koje je iznela. Dogovor sa ovog sastanka, koji će se odnositi na sledeći izveštaj, je da se prilikom izrade izveštaja analiziraju i primedbe, pojašnjenja i informacije koje članice dostave na prethodni izveštaj. Izveštaj koji je predmet rasprave je jedna slika, mozaik aktivnosti u sektoru energetike, na koji MRE ima određene primedbe u nekim segmentima. MRE će, u razgovorima sa Sekretarijatom EnZ, nastaviti da dokazuje validnost iznetih primedbi i da se bori da se argumenti Srbije uvaže u većoj meri.

 Osvrnuo se na pitanja oko kojih je potrebno postići kompromis sa Sekretarijatom EnZ. Kada je u pitanju naknada za korišćenje uglja, kroz simulaciju modela sa povećanjem cena koji je predstavio J. Kopač, istakao je da Republika Srbija, kao ni druge članice, nemaju nikakve obaveze vezano za kupone i plaćanje penala za emisije CO2, koje predviđa Direktiva o trgovanju emisijama CO2. To je regulativa EU, koju će Srbija preuzeti i primeniti kada postane država članica EU. Ni u tom trenutku to neće biti obaveza koja se preuzima po automatizmu, već je to deo obaveza koje su predmet pregovora. Jedan broj država članica EU je izuzet iz obavezne primene, za koju su predviđene i vremenske i finansijske derogacije. Srbija nema prikrivenih subvencija za ugalj. Jedina subvencija koja se isplaćuje je za poslovanje preduzeća za podzemnu eksploataciju uglja „Resavica“ i ona iznosi 4,47 milijardi dinara, što je manje od 40 miliona evra. Ekonomski položaj te kompanije je težak, uz uvažavanje činjenice da je Opština Despotovac, na čijoj teritoriji se nalazi rudnik, nerazvijena a to je jedina ekonomska delatnost na tom području. MRE ima ozbiljne planove za konsolidaciju tog preduzeća, na osnovu analize koja je urađena sa ekspertskim timom Svetske banke. Kada je u pitanju sertifikacija EMS koja je u skladu sa Zakonom o energetici, Sekretarijat EnZ je pokrenuo pitanje ponovnog razmatranja sertifikata koji je donela AERS rešenjem o sertifikaciji. Savet AERS je, u skladu sa Zakonom o energetici, ocenio da ne postoje razlozi za ponovno otvaranje tog pitanja. Nastao je problem u nerazumevanju sa Sekretarijatom EnZ i činjenici da je ustavno-pravni poredak Republike Srbije regulisan propisima koje Vlada, Narodna skupština i ministarstva moraju da poštuju. Zakonom o ministarstvima predviđeno je da je MRE nadležno za javna preduzeća koja se bave proizvodnjom elektične energije/gasa, a Ministarstvo privrede je nadležno za javna preduzeća koja se bave prenosom energije/gasa. Za imenovanje direktora javnih preduzeća nadležna je Vlada Republike Srbije, i ne može ministar svojim aktom da postavi direktora javnog preduzeća. Za rešavanje ovog spornog pitanja još uvek nije pronađeno optimalno rešenje, ali se aktivnosti na tome, u saradnji sa Sekretarijatom EnZ, nastavljaju. Kada je u pitanju „Jugorozgas“, sertifikacija nije najbolje urađena i traži se kvalitetnije rešenje. Operator distributivnog sistema (ODS) „EPS Distribucija“ je pravno razdvojen, funkcionalno razdvajanje se privodi kraju i u toku je proces usvajanja statusnih dokumenata. Kada su u pitanju JP „EPS“ i zavisno preduzeće „EPS Distribucija“, Srbija će u potpunosti ispoštovati sve elemente koje nalažu direktive. Prema navodima Sekretarijata EnZ, Srbija bi trebalo da izvrši deregulaciju cena koje se drže na određenom nivou zbog ekonomskog stanja u Republici Srbiji, zbog rasta ekonomskih parametara. Srbija ostaje privržena principu da rast cena treba da prati rast troškova proizvodnje električne energije, uz uvažavanje socijalno-ekonomskog stanja u Srbiji. U slučaju EMS je dosta otvorenih pitanja u odnosima sa Prištinom i KOSTT, otovrena su pitanja u vezi alokacije kapaciteta u Podgorici. Nasuprot zahtevima Sekretarijata EnZ, Srbiji je onemogućeno da postane deo ovog mehanizma, jer je blokirana od strane Albanije i Prištine, koje traže od Srbije da prizna KOSTT da bi je primili u mehanizam za raspodelu prekograničnih kapaciteta. Nije odluka Srbije da ne bude deo CAO (Coordinated Auction Office), sa sedištem u Podgorici, već drugih učesnika. Srbija svoju budućnost u toj oblasti zasniva na drugim mehanizmima, kao što je JAO (Joint Allocation Office), čije su članice države članice EU, i, po tom pitanju, Srbija ima alokaciju na granici sa Hrvatskom, od 1. januara 2019. godine i sa Bugarskom, a pregovara sa Bosnom i Hercegovinom. Istakao je zabrinutost za budućnost CAO iz Podgorice, u svetlu činjenice da ne obavljaju posao na tehničkom nivou za koji su osnovani, već na političkom nivou, čime će izgubiti mesto i ulogu u sistemu prekogranične razmene električne energije. Značajan napredak je postignut u razdvajanju delatnosti JP „Srbijagas“, posle zakašnjenja od nekoliko godina. Srbija je odlučna da ispuni sve obaveze, u skladu sa dinamikom dogovorenom sa Sekretarijatom EnZ. Kompanija „Transportgas Srbija“, kao kćerka firma „Srbijagas“-a, će biti operator transporta gasa, koji će biti sertifikovan i uređen u skladu sa dozvoljenim ITO (Input-Transform-Outcome) modelom, prilagođenim ovoj situaciji. Cilj od 27% za učešće obnovljivih izvora energije u ukupnoj potrošnji električne energije definisan je u odnosu na parametre iz 2009. godine. Potrošnja električne energije u Srbiji je 2018. godine bila veća za 16% u odnosu na referentnu 2009. godinu, što je posledica ubrzanog ekonomskog rasta i reindustrijalizacije. Danas „Železara Smederevo“ radi u punom kapacitetu i jedan je od velikih potrošača električne energije. Na žalost, ovaj podatak se negativno odražava na udeo učešća energije iz obnovljivih izvora u ukupnoj potrošnji. Izneo je očekivanje da će projekti koji su pušteni u rad 2018. godine, i projekti koji će biti završeni u 2019. godini, popraviti trajektoriju ka cilju od 27%. U toku 2018. godine, u Republici Srbiji su puštene u probni rad instalacije za proizvodnju oko 245 MW iz energije vetra, a u 2019. godini se očekuje dodatnih oko 200 MW električne energije iz obnovljivih izvora, što će se pozitivno odraziti na približavanje cilju. Kada se ovaj ciklus završi, Srbija će preći na novi mehanizam aukcija, koji se još uvek ne primenjuje, ili se primenjuje samo u pojedinim zemljama EU. Države koje primenjuju mehanizam aukcija, sve OIE koje su izgradile, izgradile su uz pomoć fid-in tarife. Nemačka je izgradila postrojenja za proizvodnju 103 618 MW električne energije iz obnovljivih izvora pomoću fid-in tarife. Od toga, vetroelektrane proizvode 50 000 MW električne energije, a solarni parkovi 40 874 MW. Srbija pokreće zamajac za proizvodnju električne energije mehanizmom fid-in tarifa, a sistem aukcija, prerano primenjen, ne bi dao rezultate. Republika Srbija će vrlo pažljivo procenjivati svoje interese, uz uvažavanje preporuka Sekretarijata EnZ, kako ne bi došla u situaciju da kupuje električnu energiju od proizvođača koji su postrojenja izgradili uz pomoć mehanizma fid-in tarife. Projekti pokrenuti pod jednim uslovima, biće pod istim uslovima i završeni, što je obaveza Srbije, a sredinom 2019. godine će biti moguće napraviti „bankabilan“ aukcijski model, u skladu sa zakonom. Izrazio je uverenje da će Srbija, u saradnji sa Sekretarijatom EnZ, uvesti dobar i kvalitetan sistem, koji će podsticati ulaganja u OIE. Istakao je da je saradnja sa Sekretarijatom EnZ visoko profesionalna i partnerska, koja je kapitalno uticala da se unapredi energetski sistem Srbije, a u oblastima u kojima ima neslaganja, traže se najbolja moguća rešenja na kvalitetan način. EnZ nije telo EU, već mehanizam saradnje i ugovorni odnos između EU i članica ovog mehanizma. Sekretarijat EnZ je telo koje koordinira i rukovodi radom EnZ na stručan i profesionalan način. Rukovodstvo Sekretarijata EnZ čine direktor i zamenik direktora, koje biraju potpisnice Ugovora. EU je samo jedna od potpisnica Ugovora, ali najznačajnija. Na sastancima Ministarskog saveta EnZ, glas svakog ministra energetike je jednak glasu predstavnika EU. Kada je u pitanju odnos EnZ prema projektu nove transportne gasne infrastrukture u Republici Srbiji, izneo je nekoliko podsećanja. „Turski tok“ je projekat koji se razvija između Rusije i Turske. Počinje u Rusiji, a završava se u Turskoj. Ima dve cevi po 15,75 milijardi m3 gasa, jedna je za potrebe turskog tržišta, a druga za potrebe evropskog tržišta. Kao posledica viška od 15,75 milijardi m3 za potrebe turskog tržišta, razmatra se nova gasna infrastruktura za potrebe evropskih potrošača. Jedna od mogućih ruta, najverovatnija, a za nas najbolja, je izgradnja gasno-transportnih sistema u Bugarskoj, Srbiji i Mađarskoj, koja će obezbediti gas za potrebe naših tržišta i za potrebe Centralne Evrope. „Turski tok“ se ne razvija u Srbiji, već se gradi magistralni gasovod od granice sa Bugarskom do granice sa Mađarskom, kao deo srpskog gasno-transportnog sistema. Projekat se u Srbiji razvija u skladu sa Zakonom o energetici, koji je usklađen sa evropskim zakonodavstvom, odnosno ključnim evropskim direktivama. Kompanije koje razvijaju taj projekat su se obratile AERS sa ozbiljnim elaboratom o finansijskim, tehničkim, energetskim i drugim elementima, na osnovu koga su tražile izuzeće od pojedinih odredbi Trećeg energetskog paketa. AERS je 1. oktobra 2018. godine donela Odluku kojom je odobrila izuzeće i, u skladu sa Zakonom o energetici, uputila Odluku na mišljenje Sekretarijatu EnZ. Direktor Sekretarijata EnZ je vrhunski profesionalno pristupio sagledavanju tog projekta i Sekretarijat je dostavio suštinski pozitivno Mišljenje, uz određene predloge, primedbe, sugestije i uslove koji treba, pre svega, da unaprede konkurenciju. To je uobičajena praksa. Ni jedan proces izuzeća nije prošao bez uslova. Poslednji primer je TAP, koji je dobio veći broj uslova. Izneo je zahvalnost svim učesnicima u ovom procesu, počev od kompanije „Gastrans“, koja je profesionalno razumela Zakon o energetici i evropske direktive, AERS, koja je odgovorno i profesionalno, u skladu sa zakonom, uradila svoj deo posla, i Sekretarijatu EnZ koji je potpuno bez političkih aspekata i kalkulacija, kroz prartnerski odnos, pristupio sagledavanju ovog projekta, isključivo u skladu sa direktivama. Sada je na AERS obaveza da da konačno rešenje.

 Dejan Popović, predsednik Saveta Agencije za energetiku Republike Srbije, istakao je da je saradnja sa Sekretarijatom EnZ dobra i da postoje dva otvorena pitanja. Na navod iz Izveštaja: „AERS nije uspeo da sprovede usaglašenost regulisanih kompanija sa propisima Srbije i Energetske zajednice u više ključnih oblasti kao što su razdvajanje operatera Srbijagas, Jugorozgas i EMS.“, istakao je da AERS nema ni mandat ni mogućnosti da sprovodi postupak razdvajanja. AERS, kroz sertifikaciju, vrši monitoring, ocenjuje i konstatuje da li je razdvajanje izvršeno u skladu sa Zakonom o energetici. Postavio je pitanje da li je reč o prevodu ili o previdu ovog navoda iz Izveštaja. Procedura razdvajanja EMS je započeta 26. januara 2017. godine, kada je doneta preliminarna odluka - sertifikacija, što je u skladu sa Zakonom o energetici. AERS je Preliminarnu odluku o sertifikaciji uputila na mišljenje Sekretarijatu EnZ. Sekrtarijat je 15. juna 2017. godine dao negativno mišljenje, jer su tada i EPS i EMS bili u nadležnosti istog ministarstva – Ministarstva rudarstva i energetike. U međuvremenu je izmenjen Zakon o ministarstvima i ova primedba je otklonjena. AERS je zatražila mišljenje Ministarstva privrede, kao organa državne uprave nadležnog za primenu Zakona o javnim preduzećima, i od Ministarstva državne uprave i lokalne samouprave, kao organa državne uprave nadležnog za primenu Zakona o državnoj upravi, Republičkog sekretarijata za zakonodavstvo i ostalih državnih institucija. Iz dostavljenih mišljenja, koja su prosleđena Sekretarijatu EnZ, proizilazi da su ministarstva samostalna u vršenju poslova iz svoje nadležnosti, u okviru Ustava Republike Srbije. Javna preduzeća EPS i EMS su razdvojena po svim navedenim propisima. Kada je donet konačni akt, Sekretarijat EnZ je 20. septembra 2017. godine zatražio ponovnu sertifikaciju. U međuvremenu je izabran novi Savet AERS, koji je razmotrio zahtev Sekretarijata EnZ i 26. aprila 2018. godine odbacio kao neosnovan, uz detaljno obrazložen odgovor. AERS vrši nadzor nad tržištem električne energije, gasa i drugih energenata, prati planove i daje saglasnost na planove razvoja svih transportnih i distributivnih preduzeća iz oblasti energetike. Do sada nije data ni jedna pritužba bilo kog subjekta na eventualno diskriminatorno ponašanje EMS-a. Iako je AERS odbila zahtev Sekretarijata EnZ za ponovnu sertifikaciju, pozvala je Sekretarijat EnZ da obavesti AERS ukoliko raspolaže dokazima koji su suprotni obrazloženju. Kako od 26. aprila 2018. godine nije bilo obaveštenja ili povratne informacije od strane Sekretarijata EnZ da razdvajanje delatnosti nije izvršeno, Savet AERS je bio uveren da je obrazloženje prihvaćeno i iznenađen negativnom ocenom navedenom u Izveštaju o implementaciji. „Jugorozgas transport“ je polovinom 2017. godine dobio Odluku o privremenoj sertifikaciji od stane AERS, sa rokom važenja od godinu dana, kako bi bilo osigurano snabdevanje Juga Srbije gasom. U Odluci su bila navedena četiri pravna i tehnička pitanja, čijim rešavanjem bi bili ispunjeni uslovi za trajnu sertifikaciju. Kako se radi o jednom veoma kratkom gasovodu, koji povezuje Pojate sa Nišom i lokalnim distributerima, koji nema ni jednu interkonekciju sa nekom susednom državom, ne bi se morao tretirati kao transportni, već kao distributivni gasovod. Savet AERS, koji je Narodna skupština izabrala 29. marta 2018. godine, bio je zatečen nerešenim pitanjima, ali je uspeo, kroz interaktivnu saradnju i komunikaciju sa Jugorozgasom, da dva od četiri navedena uslova budu u potpunosti zadovoljena, u skladu sa Zakonom o energetici. Na dan isteka jednogodišnje sertifikacije, Savet AERS je doneo Odluku o produženju roka ispunjenja uslova za sertifikaciju, umesto oduzimanja licence, uskraćivanja gasa i ugorožavanja energetske bezbednosti Juga Srbije. Ni jedan pravni subjekat u Republici Srbiji nema sertifikaciju u skladu sa Zakonom. Ministarstvo rudarstva i energetike može da oduzme pravo na obavljanje delatnosti jednom pravnom subjektu i da da pravo drugom pravnom subjektu, ali takvog nema na teritoriji Republike Srbije. Savet AERS je cenio da su ispunjena dva od četiri uslova, da je potrebno da se obezbedi gas do Vranja, jer je otvoreno nekoliko novih fabrika u toj oblasti, da je neophodno obezbediti energetsku sigurnost predviđenu direktivama i doneo je odluku o produženju roka za dostavljanje dokumentacije za ispunjenje dva preostala uslova. Izrazio je nadu da će Sekretarijat EnZ prihvatiti argumentaciju.

 Narodni poslanik Dušan Bajatović, direktor JP „Srbijagas“ i kompanije „Gastrans“, koja je podnela odgovarajuću dokumentaciju AERS, podsetio je da je AERS, na osnovu podnete dokumentacije, dala pozitivno mišljenje na zahtev za izuzeće „Gastrans“ iz obavezne primene dela direktiva EnZ Trećeg energetskog paketa. Prema Zakonu o energetici, postoji mogućnost da se taj akt razmatra dva puta po dva meseca, u AERS i u Sekretarijatu EnZ. Istakao je zahvalnost Sekretarijatu EnZ na obavljenim konsultacijama u cilju dobijanja što boljeg pristupa. Izneo je da objavljeno Mišljenje Sekretarijata EnZ nije negativno, da postoji saglasnost o pitanju energetske bezbednosti i potrebi da se izgradi infrastruktura namenjena Jugoistočnoj Evropi, ali postoje određena neslaganja u pitanjima konkurencije. Sve mere koje je tražio Sekretarijat EnZ su legitimne i nema bilo kakvih razloga da se projekat stopira. AERS će doneti odgovarajuće pozitivno rešenje, shodno činjenici da mora da se vodi računa da je Srbija u proceduri izuzeća, da postoje interesi akcionara, kao i interesi da se razvije tržište. Međutim, nemaju svi mediji isti pristup, pa je zamolio novinare da prouče mišljenje i da ne prave nepotreban reputacioni rizik ovom projektu. Istakao je da je Srbija spremna za izgradnju gasovoda „Turski tok“, da je obezbeđeno prvih 300 miliona evra, dok će u drugom koraku biti obezbeđeno klasično projektno finansiranje za koje postoji interes banaka. Projekat će početi da se realizuje krajem marta ili početkom aprila, a završetak je planiran za 15. decembar 2019. godine. Srpska građevinska operativa će dobiti odgovarajući deo posla na tom projektu. U prvoj fazi će samofinansiranjem biti proširen i kapacitet skladišta gasa Banatski dvor na 750 miliona m3, što bi operativno trebalo da bude završeno do kraja aprila 2020. godine. Iz fondova EU su obezbeđena sredstva za izgradnju interkonekcije sa Bugarskom, Niš-Dimitrovgrad-Sofija, što je pravac ka južnom gasnom koridoru, i što će doprineti razvoju konkurencije. Obezbeđeno je 25 miliona evra iz kredita, a nedostajuća sredstva će pokriti „Srbijagas“, i taj gasni pravac će u operativnom smislu biti dostupan 1. januara 2022. godine, sa kapacitetom od 1,8 milijadri m3 u prvoj fazi. U početnoj fazi je razmatranje se interkonekcije sa Rumunijom, kapaciteta 1,6 milijardi m3 gasa godišnje, iako je Rumunija pronalaženjem gasa u Crnom Moru postala samodovoljna kada je ovaj energent u pitanju. Izlazne kapacitete iz Bugarske ka Srbiji, koje je bugarska strana sve prodala, u najvećoj meri je zakupio „Gasprom“, nešto manji kapacitet Met, što znači da će kratkoročni i dugoročni kapaciteti koji pripadaju trećim licima sami po sebi otvoriti srpsko tržište. To nesumnjivo pokazuje da će i obavezujući zakupi, po dobijanju pozitivnog rešenja AERS, u drugoj polovini februara, biti ekonomski test. Mađarska strana će svoje obavezujuće procedure u komercijalnim pregovorima početi 1. jula ove godine. Rezimirao je da je Srbija na dobrom putu kada su u pitanju projekti interkonekcija, razvoj konkurencije na tržištu i ukupna gasna privreda Srbije, što će stvoriti mogućnosti za izgradnju gasnih elektrana na teritoriji Srbije. Kada je u pitanju razdvajanje „Srbijagas“-a, postignuti su, uz zahvalnost Sekretarijatu EnZ na razumevanju, dogovori da će „Transportgas Srbija“ biti razdvojen, zaključno sa 1. oktobrom ove godine. Imaće pun sastav radnika, prenetu imovinu od strane „Srbijagas“-a i ugovore o transportu. Stvarno otvaranje tržišta će se desiti sa početkom gasne godine, odnosno 1. oktobra 2020. godine, kada se završe ostale procedure. Izrazio je očekivanje da će dominantno snabdevanje biti iz pravca Južnog gasnog koridora, odnosno sa „Turskog toka“, ali i pravac Horgoš će biti aktuelan sa velikim kapacitetima, tako da će Srbija, prvi put u istoriji, imati velike kapacitete i mogućnosti, što će se vremenom, sa porastom potrošnje i konkurencije, pretvoriti u ozbiljne komercijalne mogućnosti snabdevanja srpskog tržišta po konkurentnim cenama i dovesti do povećanja energetske bezbednosti. Srbija je nastojala i nastoji da poštuje sve propise EnZ i da stvori tehničke uslove da naglo otvaranje tržišta ne dovede do špekulativnih radnji, već da se stvore uslovi za dugoročnu i utemeljenu konkurenciju koja donosi što bolju snabdevenost tržišta po što nižim cenama.

 U diskusiji, narodni poslanici su postavili pitanja, izneli stavove i mišljenja i dali predloge i sugestije. Postavljena su sledeća pitanja:

- da li postoji mogućnost da Srbija dobije duže rokove za izgradnju kapaciteta OIE;

- kakav je stav EnZ prema snabdevanju gasom iz „Turskog toka“ i da li postoji mogućnost da EU ponovo stopira projekat „Turski tok“, kao što je stopirala izgradnju „Južnog toka“ u koji je Srbija dosta uložila;

- da li su zahtevi EnZ za otvaranje tržišta gasa i povećanje konkurencije na tržištu Srbije u funkciji slabljenja uticaja Rusije preko ruskog gasa.

 Iznet je predlog da Sekretarijat EnZ, prilikom izrade sledećeg izveštaja, u skladu sa demokratskom procedurom, nacrt dokumenta određeno vreme pre objavljivanja, dostavi na mišljenje članicama. Izneto je mišljenje da su predsednik i članovi Saveta AERS izabrani u skladu sa svim demokratskim principima, i da nezavisno, stručno i objektivno obavljaju poverene poslove.

 Izneto je da je dobra nemačka praksa u oblasti energetske efikasnosti i obnovljivih izvora energije jedan od najboljih primera na svetu kada su ove tehnologije u pitanju, iako Nemačka ima veliki broj rudnika i termoelektrana koji i dalje rade. Izneto je mišljenje je da je Srbija na putu za dostizanje cilja u oblasti OIE, čemu će doprineti izgradnja vetroparka od strane akcionarskog društva dobro kotiranog na Beogradskoj berzi. Ipak, Srbija ima rezerve lignita, i izneto je mišljenje, da rudnici i termoelektrane treba da rade, a da se učini sve da se smanji procenat zagađenja.

 Izneto je mišljenje da Srbija napreduje i da treba uzeti u obzir preporuke Sekretarijata EnZ o subvencijama. Srbija je niz godina bila pod ekonomskim sankcijama i jedna je od većih žrtava svetske ekonomske krize, pa je socijalni momenat izražen. Kod ocena napretka, treba uzeti u obzir i činjenicu da preporuke dobre prakse u Crnoj Gori i Albaniji, nisu jednako primenljive u Srbiji, jer ove države imaju izraženije prirodne potencijale za OIE. Kada je gas u pitanju, Srbija će sve svoje obaveze izvršiti u roku. Javnost ne bi trebala da se zastrašuje pretećim velikim povećanjima cene struje i da će značajn deo privrede i stanovništva biti egzistencijalno ugrožen. Značajn deo Srbije živi od rudnika, i potrebna je fleksibilnost EnZ po pitanju rokova.

 Izneto je i mišljenje da Srbiju ne treba previše da interesuju izveštaji različitih evropskih institucija o napretku, jer je napredovanje u svakoj oblasti, pa i u oblasti energetike, zadatak domaće Vlade i domaćih nadležnih institucija. Vlada Republike Srbije je opredeljena za evrointegracije, a Sekretarijat EnZ je savetodavno telo koje može da predlaže korekcije politika u ispunjavanju uslova iz evropskih direktiva. Kada su u pitanju obaveze i rokovi potpunog prelaska na OIE, ne bi trebalo da se tek tako zatvore rudnici i termoelektrne u koje je Srbija decenijama ulagala. Srbiji bi trebalo dati dovoljno vremena da izgradi kapacitete za OIE, uz konstantno vođenje računa o troškovima i o ceni električne energije koju mora da plati krajnji potrošač, što EnZ ističe kao svoj cilj. Preduzeće „Resavica“ koje ima 4200 zaposlenih, neće moći da se restrukrutira u narednih nekoliko godina, koliko će trajati i proces ulaska Srbije u EU, pa time neće biti ni troškova za kupone za emisije CO2.

 U odgovoru na postavljena pitanja i iznete predloge, Janez Kopač, direktor Sekretarijata EnZ, je istakao da Sekretarijat EnZ Nacrt izveštaja o napretku dostavlja svim članicama, koje svoje komentare dostavljaju Sekretarijatu EnZ pre konačnog objavljivanja. Međutim, Sekretarijat EnZ ne uvažava sve komentare, već samo komentare koji su realni, ne samo kada je reč o Srbiji, već o svim članicama. Saradnja sa CAO iz Podgorice nije moguća samo u slučaju da je EMS član, već je moguće i sklapanje ugovora o saradnji. Izrazio je žaljenje što EMS ne želi da zaključi ugovor o saradnji i izneo da se EMS-u izašlo u susret na početku osnivanja kada je ponuđeno ugovaranje saradnje, što EMS nije mogao da prihvati jer želi članstvo u CAO, koje zbog veta nije moguće. Izneo je da Republika Srbija, kada je reč o AERS, ima sistemski problem što nema mogućnosti, koje mnoga druga regulatorna tela u regionu imaju, da izriče kazne. Većina regulatornih tela u EU i u EnZ ima zakonsku mogućnost da sprovede neke odluke izricanjem kazni. Kazna za preduzeća koja krše zakon može da iznosi i do 10% ukupnog prometa. Regulatorna tela u Ukrajini i Hrvatskoj su izuzetno nezavisna i jaka, ali AERS, u tom smislu, nije jako regulatorno telo, jer su kazne za neimplementaciju odluka u nadležnosti sudova. Komisija za zaštitu konkurencije ima ovlašćenja za izricanje kazni i to je izvor snage i razlog visoke ocene njenog rada. Kada nema mogućnosti izricanja kazni kao u slučaju AERS, mogu da se produžavaju rokovi, a da se ništa ne uradi. Izrazio je nadu da će Republika Srbija, u pogledu ovlašćenja AERS, izmeniti Zakon o energetici, kako bi AERS mogla efektivno da funkcioniše. Time bi bila stvorena mogućnost da veliki broj pitanja koja su sada na dnevnom redu bude rešen. Istakao je AERS nije nadležna za sigurnost snabdevanja, već za obezbeđivanje konkurencije na tržištu. U energetskom sektoru dekarbonizacija podrazumeva smanjenje upotrebe uglja i to je trend koji će, pre ili kasnije, dotaći Srbiju i na to se treba pripremiti što pre. Od 1. januara 2018. godine na snazi je Direktiva o velikim ložištima. To je dosta osetljiv proces, zatvaranje rudnika je neprijatna obaveza. Republika Srbija je prvi korak već učinila usvajanjem Nacionalnog plana za smanjenje emisija, kojim se obavezala da će četiri termoelektrane od 17 zatvoriti do 2023. godine, a da će 13 preostalih restrukturirati, odnosno ugraditi filtere za smanjenje emisija sumpora. To je proces koji je u toku i nije jeftin. Novih termoelektrana verovatno neće ni biti, jer da bi se gradile, morale bi biti u skladu sa Direktivom o industrijskim emisijama. Primena te direktive je toliko skupa, da je ulaganje neisplativo, zbog obaveze ulaganja u zaštitu životne sredine. Ovih dana Kosovo je izrazilo nameru da izgradi novu termoelektranu Kosovo C/E, uz državnu garanciju. Sekretarijat EnZ je protiv toga, smatra da je to nedozvoljena državna pomoć i zbog toga je zaustavio proceduru u Parlamentu. Cena električne energije u toj termoelektrani bi bila više od 80 evra za Mwh, dok je cena struje proizvedene u starim termoelektranama oko 40 evra za Mwh. Ako bi dodali i troškove emisija CO2, koji će u nekom trenutku početi da se obračunavaju, cena bi bila mnogo veća. Iz tih razloga, era upotrebe uglja definitivno odlazi, iako se to neće desiti preko noći. Nemačka se sama obavezala da će u potpunosti prestati sa upotrebom uglja do 2038. godine. U EU u ovom trenutku samo 6 ili 7 zemalja još ima termoelektrane, sve ostale su se već otarasile uglja u energetici. Cela EU ide u pravcu obustavljanja upotrebe bilo kakvih fosilnih goriva u energetici do 2050. godine. To je proces koji traje, koji je komplikovan i skup, ali je neophodan i mnogo godina je ispred nas. Iako to nije u ovom trenutku obaveza Srbije, izneo je sugestiju je da o tome počne da se razgovara, jer je to budući trend.

 U diskusiji su učestvovali Snežana B. Petrović, Zoran Bojanić, Gorica Gajić, Snežana Paunović, Dušan Bajatović, kao i Aleksandar Antić i Janez Kopač.

 Predsednik Odbora je zahvalila na kontinuitetu uspešne saradnje sa Sekretarijatom EnZ, volji za traženjem optimalnih rešenja kroz partnerski dijalog u interesu svih članica EnZ. Podvukla je da Srbija i njene institucije svoje obaveze primaju, nose i izvršavaju planski i sistematično u najboljem interesu građana.

 Sednica je zaključena u 14 časova i 20 minuta.

 Sednica je prenošena u live stream-u i tonski snimana, a video zapis se nalazi na internet stranici Narodne skupštine.

 SEKRETAR PREDSEDNIK

Aleksandra Balać Snežana B. Petrović